En marxa la primera contracta pública inclusiva per al manteniment de parcs i jardins
15 novembre 2024

## En marxa la primera contracta pública inclusiva per al manteniment de parcs i jardins15 novembre 2024Última actualització: 15 novembre 2024

![](../gestion/img/3de1ccc6b178ba039888beecf14116064fddabb1cecf137260be9f01f038085b.jpg)  
  

L’alcalde de Gandia, **José Manuel Prieto**, i la primera tinenta d’alcaldia i regidora delegada de Medi Ambient, **Alícia Izquierdo**; han visitat els treballs que personal del Centre Especial d’Ocupació de la Fundació Espurna estan realitzant des de l’1 de novembre passat al parc Sant Pere i al parc Periurbà que hi ha als districtes de Beniopa i Santa Anna. Concretament, tres peons i un encarregat treballen en el manteniment i la conservació d'aquests espais verds.

Es tracta del segon lot de la contracta de Parcs i Jardins, que el departament de Medi Ambient va traure a concurs per un total de 425.000 euros i una durada de quatre anys, més un any de prolongació en cas que fora necessari. La Fundació Espurna va guanyar la contractació pública inclusiva, la principal novetat, i que ha permés que només pogueren presentar-se empreses d'inserció laboral o centres especials d'ocupació d'iniciativa social. És la primera vegada que a Gandia s'inclouen paràmetres d'inclusió social i de participació en la gestió de col·lectius que, moltes vegades, són vulnerables dins del que és la inserció laboral, perquè no estan en la mateixa situació d’igualtat. Gandia és també dels primers ajuntaments a dur endavant aquesta iniciativa.

A la visita també hi van participar la regidora de Sanitat, **Liduvina Gil** i la presidenta de la Junta de Districte de Roís de Corella, **Esther Sapena**.